Na osnovu člana 19. stav l. Zakona o Vladi Federacije Bosne i Hercegovine ("Službene novine Federacije BiH", br. 1/94, 8/98, 58/02, 19/03, 2/06 i 8/06) i člana 9. Zakona o prestanku primjene Zakona o odbrani Federacije Bosne i Hercegovine ("Službene novine Federacije BiH", broj 2/96), Vlada Federacije Bosne i Hercegovine na 80. sjednici, održanoj 26.08.2013. godine, donosi

**U R E D B U**

**O PRIVREMENOM PREUZIMANJU DIJELA FUNKCIJA**
**PRIJAŠNJEG FEDERALNOG MINISTARSTVA ODBRANE**
**IZ OBLASTI VOJNIH EVIDENCIJA**

Član 1.

Ovom uredbom, privremeno se do stupanja na snagu Zakona iz člana 5. ove uredbe, utvrđuje organizacija izvršavanja dijela funkcija prijašnjeg Federalnog ministarstva odbrane, koje su u skladu sa članom 72. i članom 80. Zakona o odbrani Bosne i Hercegovine ("Službeni glasnik BiH", broj 88/05), preneseni u nadležnost entiteta, kantona, općine, a odnose se na:
- poslove evidencija o činjenicama iz oblasti reguliranja vojne obaveze, angažiranju u formacijama oružanih snaga tokom odbrambeno-oslobodilačkog rata u Bosni i Hercegovini, odnosno formacijama Armije Republike - Bosne i Hercegovine i Hrvatskog vijeća obrane, nadležnog organa unutrašnjih poslova, civilnoj zaštiti, organima i pravnim licima, vođenje evidencija o osobama koje su tokom izvršavanja vojne obaveze povrijeđeni, ranjeni, poginuli, nestali, vođenje eviden­cija o dodijeljenim vojnim odlikovanjima i priznanjima, vojnim činovima, formacijskim dužnostima i izrečenim sankcijama tokom vojne službe;
- preuzimanje vojno evidencionih dokumenata evidencije iz komandi, jedinica i ustanova Armije Republike Bosne i Hercegovine i Hrvatskog vijeća obrane (VOB-8 i po potrebi druga dokumentacija), izdavanje uvjerenja o činjenicama iz službene evidencije.

Član 2.

Poslove iz prethodnog člana će preuzeti Federalno mini­starstvo za pitanja boraca i invalida odbrambeno-oslobodila­čkog rata/Federalno ministarstvo za pitanja branitelja i invalida domovinskog rata (u daljem tekstu: Federalno ministarstvo).
Za izvršavanje poslova iz člana 1. ove uredbe Federalno ministarstvo će u Pravilniku o unutrašnjoj organizaciji, formirati unutrašnju organizacionu jedinicu.

Član 3.

Plaće i druga primanja uposlenika na poslovima vojnih evidencija obračunat će se prema Pravilniku o plaćama i drugim primanjima Federalnog ministarstva za pitanja boraca i invalida odbrambeno-oslobodilačkog rata - Federalnog ministarstva za pitanja branitelja i invalida domovinskog rata.

Član 4.

Federalno ministarstvo će preuzeti državne službenike i namještenike u skladu sa članom 73. Zakona o organizaciji organa uprave u Federaciji Bosne i Hercegovine ("Službene novine Federacije BiH", broj 35/05).
Federalni ministar će u  skladu  sa  Pravilnikom donijeti rješenja o unutrašnjoj organizaciji i sistematizaciji o raspoređivanju preuzetih službenika i namještenika prijašnjeg Federalnog ministarstva odbrane.

Član 5.

Uredba o privremenom preuzimanju dijela funkcija prijašnjeg Federalnog ministarstva odbrane iz oblasti evidencija o vojnoj obavezi, primjenjivat će se od dana 14.08.2013. godine i važit će do usvajanja izmjena i dopuna Zakona o federalnim ministarstvima i drugim tijelima federalne uprave ("Službene novine Federacije BiH", br. 58/02, 19/03, 38/05, 2/06, 8/06 i 61/06).

Član 6.

Ova uredba stupa na snagu danom objavljivanja u
"Službenim novinama Federacije BiH".

V broj 860/2013
26. augusta/kolovoza 2013. godine
Sarajevo

Premijer
Nermin Nikšić, s. r.